เจ็บรักแร้2ข้าง ไม่ได้ยกของหนัก หรือใช้กำลังเยอะ เป็นเพราะผมใช้สารส้มทารักแร้ทุกวันหรือเปล่าครับ ผมใช้สารส้มทารักแร้แทนโรลออนมานานหลายปี คลำดูก็ไม่พบก้อนอะไร
สวัสดีค่ะ อาการเจ็บที่รักแร้ทั้ง 2 ข้าง อาจเกิดจาก1. ผิวหนังและเนื้อเยื่อมีการอักเสบติดเชื้อ หรือเป็นฝี แต่ไม่น่าเกิดขึ้นทั้ง 2 ข้าง นอกจากนี้ จะเห็นผิวหนังบวมแดง เป็นก้อนนูนแดงด้วย2. ต่อมน้ำเหลืองใต้รักแร้อักเสบ ซึ่งเกิดได้จากหลายสาเหตุ เช่น การมีแผลติดเชื้อที่บริเวณมือหรือแขน โรคแมวข่วน เป็นต้น แต่ก็จะคลำได้ก้อนที่รักแร้ร่วมด้วย และไม่น่าเป็นทั้ง 2 ข้าง3. กล้ามเนื้อบริเวณอก สะบัก หรือหัวไหล่ อักเสบจากการบาดเจ็บหรือใช้งานมากไป และอาจทำให้มีอาการปวดร้าวไปบริเวณรักแร้ได้ แต่หากไม่ได้ใช้งานหนักใดๆ ก็ไม่น่าใช่สาเหตุ4. โรคอื่นๆ ที่ทำให้เกิดอาการเจ็บแล้วร้าวไปยังรักแร้ได้ เช่น กระเพาะอาหารอักเสบ กรดไหลย้อน โรคหลอดเลือดหัวใจตีบ เป็นต้น แต่ก็จะต้องมีอาการอื่นๆ ของแต่ละโรคร่วมด้วย และไม่น่าเป็นที่รักแร้ทั้ง 2 ข้างส่วนการใช้สารส้มและโรลออน ไม่น่าทำให้เกิดอาการเจ็บได้ ยกเว้นแต่เกิดการแพ้หรือระคายเคืองต่อสารเคมีที่มีอยู่ในโรลออน ซึ่งก็จะเห็นผื่น หรือผิวหนังมีการลอก บวมแดงให้เห็นด้วย หากไม่มี ก็ไม่น่าใช่ค่ะในเบื้องต้น หากอาการเจ็บเป็นไม่มาก อาจสังเกตอาการไปก่อน และไม่ควรไปบีบ นวดคลึงบริเวณรักแร้ แต่หากอาการเจ็บเป็นมากขึ้น หรือคลำได้ก้อนที่รักแร้ร่วมด้วย หรือผิวหนังมีการบวม แดง หรือมีผื่นให้เห็น ก็ควรไปพบแพทย์เพื่อตรวจหาสาเหตุค่ะ ทั้งนี้ อาจลองหยุดการใช้สารส้มและโรลออนดูก่อนก็ได้ค่ะ ว่าอาการเจ็บจะหายไปหรือไม่